**Spomladanske rastline v Sloveniji**

Kljub Corona virusu gremo lahko še vedno na vrt ali na sprehod v bližnjo okolico. Povsod se budi pomlad in vsak dan lahko opazimo nove spomladanske rastline. Občudujmo jih skupaj z otroki in ugotovimo katere so naše znanilke pomladi. Sprehod lahko popestrimo z različnimi nalogami.

1. Koliko različnih barv cvetov opaziš?
2. Opazuj zgradbo cveta. Koliko venčnih listov ima rastlina? Ali opaziš prašnike in pestiče?
3. Kateri opraševalci oprašujejo rastlino?
4. S pomočjo slikovnega ključa določi rastlino.
5. Kaj se ti zdi najbolj zanimivo pri tej rastlini?

Črni teloh, Helleborus niger

Zakaj ime črni, kljub lepim belim cvetovom? Ker v zemlji skriva črno koreniko. Črni teloh je indikator za bazična, apnenčasta tla. Cvetni popki se preko zime razvijajo pod listjem ali suho travo. Na sončnih bregovih in v milih zimah zacveti že okrog božiča- angleži mu pravijo Christmas Rose. Da je črni teloh pri nas dobro poznan, priča tudi zelo veliko ljudskih imen: kurice, talajce, telovje, slepice… Raznolikost črnega teloha je pri nas zelo velika. Na sončnih pobočjih pašnikov so pogosto obarvani rdeče. Močno sončno sevanje, ki je na strmih delih spomladi še večje, je vzrok, da se ob različnih stresih razvijajo tudi antociani, ki so zaščita tako pred mrazom, kot pred močnim UV sevanjem.

Črni teloh je precej strupena rastlina, čeprav so jo v starem Rimu uporabljali za zdravljenje norosti- marsikoga so tako spravili na oni svet. Stari Germani pa so ga uporabljali za zastrupljanje puščic.

V Sloveniji poleg omenjene vrste rastejo še druge vrste teloha, ki niso tako vezane na apnenčasto podlago: blagodišeči, hostni teloh, deljenolistni teloh, temnoškrlatni teloh. Vse vrste so zavarovane in so uvrščene na rdeči seznam ogroženih vrst.

Jetrnik, Hepatica nobilis

Jetrnik je naša zelo razširjena vrsta, raste pa tudi od Skandinavije, preko Sibirije, do Japonske. Jetrnik je zelo priljubljen med vrtnarji. Na Japonskem so z žlahtnenjem navadnega jetrnika vzgojili že 545 različnih sort.

Jetrnik je precej podoben vetrnicam, zato ni čudno, da so ga nekoč uvrščali v skupen rod. Rastlina ima v zemlji kratko koreniko, ki je lahko velikokrat povsem na površju in se učvršča z dokaj gostim šopom korenin. Cvetovi so modri in imajo 6 do 10 cvetnih lističev, ki so lahko različno veliki. Pod njimi so trije čašni listi, ki so bolj ali manj dlakavi. V cvetu se gnete mnogo prašnikov in tudi številne srebrno dlakave plodnice. Po oprašitvi in oploditvi se razvije na cvetišču mnogo enosemenskih oreškov, ki jih po dozoritvi mravlje raznašajo naokoli.

Pozorni opazovalci tudi v naravi opazijo veliko pestrost tako v zgradbi cveta, kot tudi v barvi: svetlo modri, temno modri, rožnati, skoraj beli cvetovi. Mladi listi so srebrno dlakavi, kar jih varuje pred premočnim sončnim sevanjem. Posebna zanimivost je, da gredo cvetovi vsak večer spat- zvečer se cvet pobesi in zapre, zjutraj se ponovno dvigne in razcveti.

V srednjem veku so verjeli naj bi bil jetrnik zdravilen za jetra, res pa je vsa rastlina strupena, sveža še bolj kot posušena.

Občudujmo njegovo raznolikost v naravi.

Tevje, Hacquetia epipactis

Tevje je pri nas ena izmed najbolj razširjenih rastlin- mogoče je nismo opazili zaradi barve cveta. Nenavadno je, da je rastlina sorodna s korenjem, peteršiljem- torej spada v družino kobulnic. Tisto kar pri rastlini daje vtis cveta je le navidezen cvet- pacvet. V resnici so cvetovi drobni, rumeni in združeni v zelo stisnjen kobul- stisnjeno rumeno socvetje pa obdajajo podporni zeleni listi.

Tevje ni zahtevna rastlina, dobimo ga tako po gozdovih kakor na gozdnem robu in odprtih površinah. Raje ima zmerno vlažna in apnenčasta tla.

Tevje je dobil svoje latinsko ime po Balthasarju Hacquetu, ki je v letih 1766- 1773 v Idriji opravljal službo rudniškega zdravnika, kasneje pa je bil tudi profesor kirurgije in porodništva v Ljubljani. Bil je naravoslovec, gornik, etnolog, med prvimi se je povzpel na Triglav in po njem tudi imenoval štiri rastline- med njimi tudi triglavsko rožo.

Spomladanska resa, Erica carnea

Resje je izjemno barvit polgrmiček z rožnatimi, rdečimi in celo belimi cvetovi, ki ga najdemo na apnenčasti podlagi. Ko se prebudi prva resa je to znak, da se zima počasi poslavlja.

Da resa lahko zdrži v zelo sušnih razmerah na skalah, povsem na soncu ima zelo drobne lasaste korenine in igličaste liste na katerih se vsak dan kondenzira nočna vlaga. Igličasti listi tudi čez dan izgubljajo bistveno manj vode, saj je površina manjša, torej je zgradba lista prilagojena suši. Vse to omogoča resi preživetje v ostrih razmerah.

Navadni zimzelen, Vinca minor

Navadni zimzelen je ena izmed naših redkejših vednozelenih rastlin. Mraz mu ne pride prav do živega, tudi pomanjkanje svetlobe ga v poletnem času ne prizadene. V Sloveniji uspevata dve vrsti, navadni in veliki zimzelen- zadnji le na Primorskem. Bleščeči in usnjati listi so tudi zaščita pred premočnim soncem. Zimzelen ne potrebuje veliko zemlje, celo iz skalnih razpok se mu uspe prebiti. Ker mu poganjki polegajo in se ukoreninjajo, se tako tudi sam pomika naprej in osvaja vedno nove in nove površine.

Dolenjska dekleta so na posebne dneve metala zimzelen v potok in si pri tem želela, da bi ga našel ljubi in se za večno zaljubil vanjo. Zimzelen naj bi bil simbol trajne in večne ljubezni. Nekoč pa je bil tudi simbol kmečkih uporov.

Zimzelen je zelo priljubljen pokrovna rastlina pri vrtnarjih. Cvetovi se razvijajo od aprila do junija. Cvetovi so vetrničasti, kar je značilnost pasjestrupovk, kamor spadajo tudi oleandri.

Jeglič, Primula L.- Petrov ključ

Nam so od vseh jegličev najbolj poznane trobentice, ki so najzgodnejše in najbolj razširjene. Čeprav se jegliči med seboj radi križajo, pa do samooprašitve ne pride, za kar so poskrbeli z raznolikostjo cvetov.

Spomladi nam trobentica pomaga ohranjati zdravje z listi, ki so bogat vir vitamina C. Iz jegličev izdelujejo tudi sirup za izkašljevanje.

Cvet trobentice je kot vsak cvet namenjen razmnoževanju. Do samoopršitve ne pride, ker so pestiči in prašniki na različnih višinah in ker na brazdi pestiča vzklije samo cvetni prah z druge rastline. Oprašujejo jih nočni metulji, zato trobentica najlepše diši zvečer.

Spomladanski jeglič je eden izmed naših jegličev, ki je po zelenih listih vsaj na prvi pogled dokaj podoben trobentici. Spomladanski jeglič je najvišji izmed naših jegličev, najizrazitejše rumeno do oranžne barve.

Visoki jeglič cveti pozneje kot trobentice, barva cvetov je žvepleno svetlo rumena, s temno rumenimi lisami v goltu. V naravi so pogosti križanci med visokim, spomladanskim jegličem in trobentico.

Naš gorski svet pozna več vrst jegličev**, avrikelj** je gotovo najimenitnejši in sodi v družbo čistih gorskih cvetic. Avrikelj raste v skalnih razpokah im po skalnatih in kamnitih tratah na apnenčastih tleh od montanskega do alpinskega pasu. V zelenih, mesnatih listih lahko shranjuje vodo, na robovih listov izloča apnenec- kar ga varuje pred močnim UV sevanjem in izgubo vode. Vsa rastlina je pokrita z moknatim poprhom. Med ljudmi se je ohranilo več imen: mešenikeljc, mežikelj, šmugeljček, trotovka, ključ sv. Petra.

**Wulfenov jeglič** je dobil ime po svojem najditelju Francu Ksavru Wulfenu- znanemu botaniku in mentorju Karla Zoisa. Ima največji cvet pri naših jegličih, rožnato rdeče do vijolične barve. Wulfenov jeglič raste samo na apnenčastih tleh na gruščnatih skalah in v skalnih razpokah v visokogorskem svetu.

Podlesna vetrnica, Anemone nemorosa

Trilistna vetrnica, Anemone trifolia

Vetrnica je v slovenskem botaničnem imenu prevod rodovnega imena Anemone, ki je izpeljano iz grške besede za veter, anemos. Ljudska imena: bohkove srajčke, angelčki. Pri nas rasteta podlesna vetrnica, ki cveti bolj zgodaj pomladi in trilistna vetrnica, ki cveti kasneje in jo najdemo v alpskih bukovih gozdovih.

Navadni lapuh, Tussilago farfara

Lapuhov cvet je za botanika koškasto socvetje. Socvetni košek je skupna lastnost nebinovk (Asteraceae). Robnim cvetovom z ozkimi rumenimi jezički pravimo jezičasti cvetovi, to so ženski cvetovi s pestiči. V sredini koška so zbrani moški cvetovi s prašniki. Košek je ponoči zaprt, ob lepem vremenu pa se odpre. Lapuh je izjemno odporen na nizke temperature, ima namreč mesnata podzemna stebla polna rezervne hrane iz katerih se razvijejo nove rastline, kar pomeni da se rastlina razmnožuje tudi nespolno. Lahko raste tudi na kamnitih, zbitih in namočenih tleh, razširjen je od nižin do visokogorja. V preteklosti je veljal lapuh za zdravilno rastlino proti kašlju, vendar moramo biti previdni, ker lapuh vsebuje tudi dva alkaloida, ki lahko povzročata rakaste tvorbe, spremembe dednine in okvare jeter. Ti strupi se v telesu kopičijo in opazno škodijo šele čez nekaj mesecev ali let.

Marjetica, Bellis perrennis

Marjetica ima podobno koškasto socvetje kot lapuh, torej spada med nebinovke (Asteraceae). Raste na pašnikih in travinikih od nižin do podvisokogorskega pasu. Latinsko ime bellis pomeni lepa, dražestna, vrstni pridevek perrenenis pa trajen, večen. Cvetovi se obračajo po soncu, zvečer in ob slabem vremenu so zaprti.

Marjetice so celo užitne, listke lahko dodajamo solatam in zelenjavnim juham.

Mali zvonček, Galanthus nivalis

V Sloveniji raste samo ena vrsta iz rodu navadnih zvončkov in sicer navadni mali zvonček, ki je splošno razširjen po Sloveniji. Znotraj ene same vrste je zelo velika raznolikost, ki jo opisuje Jože Bavcon v svoji knjigi Navadni mali zvončki. Zvončki so tisti, ki se prebijajo celo skozi sneg in led, če ta še vztraja. Dva pokončna lista sta oblikovana v ost, ravno tako tudi popek zavarovan s podpornima listoma in tako kot puščica prebada sneg in led. Zvončki se pustijo zmrzniti, cvetni listi se stisnejo skupaj in rastlina postane povsem mlahava. A ko posije sonce in se temperatura dvigne nad ničlo, zopet dobi svojo trdnost, cvetovi se razpro. Zvončki so rastline sonca in mraza skupaj, a ko pridejo na toplo se njih čas hitro izteče.

Veliki zvonček, Leucojum vernum

Velike zvončke poznamo pri nas tudi kot kronce. So višji od malega zvončka, imajo širše, travnato zelene in bolj sočne liste ter vsaj dvakrat večji in na krinolino oblikovan cvet. Veliki zvonček raste bolj v vlažnem okolju kot mali zvonček. Obe vrsti mali in veliki zvonček sta v Sloveniji zavarovani.

Repuh, Petasites hibridus, Petasites albus

Repuh cveti v socvetju, ki se kot glavica pririne iz tal, ko odcveti se visoko podaljša in vzdolž stebla napihne množico regratastih lučk. Navadni repuh cveti rdečkasto, beli repuh pa belo. Zeleni listi zrastejo kasneje, ko rastlina že odcveti in so veliki kot širokokrajni klobuk. V Sloveniji je repuh splošno razširjen od nižin do visokogorskega sveta. Repuh redko raste posamič, iz odebeljenih korenik odganjajo nova stebla in listi. Na pomladnih cvetovih se hranijo čebele in muhe. Nekatera socvetja hitro ovenijo in preminejo-to so moška socvetja, ženska socvetja se podaljšajo tudi do človeškega pasu visoko in se ozaljšajo z lučkami.

Votli petelinček, Corydalis cava

Petelinček spada med rosničevke, raste na svežih do vlažnih zelo hranljivih tleh v listnatih gozdovih in sadovnjakih. V Sloveniji raste od nižin do podvisokogorskega pasu. Ime petelinček naj bi rastlina dobila po čopastem škrjancu zaradi cvetne ostroge, ki spominja na glavico ptička. Nekateri trdijo, da bolj spominja na krempeljček škrjančka, ki je podoben usločenosti ostroge petelinčkovega cveta. Petelinčkove cvetove rade obiskujejo čebele in čmrlji, ker imajo obilo medičine.

Jarica, Eranthis hyemalis

Jarica sodi z zvončki, mačicami leske in vrbe med prve znanilke pomladi. Ljudje poznajo jarico z vrtov, kjer ta nezahtevna cvetlica prehiti zvončke ali pa zacveti skupaj z njimi. Le malo jih ve, da je jarica pri nas samonikla. Rumena barva cvetov nas spominja na zlatice s travnikov in res spada med zlatičevke (Ranunculaceae). Med temi je več privlačnih spomladanskih cvetic, denimo jetrnik in teloh. Pridevnik jar pomeni spomladanski in sem sodi tudi jarica.

Spomladanski grahor, Lathyrus vernus

Cvetne barve spomladanskega grahorja so nekaj posebnega. Kombinacija ciklamne in predirne pavje modre na isti rastlini in tudi na istem cvetu je osupljiva. Seveda je spomladanski grahor povsem naravna in v Sloveniji samonikla cvetlica, pogostejša je na apnenčasti kamninski podlagi. Po zgradbi cveta takoj ugotovimo, da spada rastlina med metuljnice (Fabaceae), oblika cvetov je podobna vrtnemu grahu. Sprememba barve cveta iz ciklamne do modre in na koncu turkizne je povezana s spreminjanjem reakcije v celičnem soku. V popku je sok kisel, v razcvetelem cvetu nevtralen in v ostarelem lužnat. Antocianska barvila reagirajo na spremembo pH s spremembo barve. Spomladanski grahor velja za medonosno rastlino na katerih čebele nabirajo tako nektar kot cvetni prah.

Dišeči salomonov pečat, Polygonatum odoratum

Šmarnice ali solzice imajo bližnjega sorodnika, ki prav tako cveti maja in ni nič manj zanimiv, to je salomonov pečat. Na lokasto pobešenem steblu visijo beli cvetovi z nežno zeleno obarvano konico, ki pri dišečem salomonovem pečatu tudi dišijo podobno kot šmarnice. Mnogocvetni in vretenčasti salomonov pečat imata več manjših cvetov in ne dišita. Rastlina je dobila ime po kralju Salomonu, ki je bil znan po svoji modrosti. Rastlina živi vrsto let in vsako leto požene eno steblo, ko to jeseni propade, se posuši prav do korenike in na njej pusti vdolbino podobno starinskemu pečatu.

Gorska narcisa, Narcissus poeticus subsp. radiiflorus

Gorska narcisa, ki krasi mnogo naravnih kotičkov Slovenije je poznana tudi kot bedenica in ključavnica. Po veljavnih predpisih ne smemo odtrgati niti enega njenega cveta. Razen na Golici, raste tudi drugod po Karavankah, po Julijcih, v Zasavju, Osilniški dolini in na Krasu. Ime izvira iz grške pripovedke o Narkisu, ki je bil tako prevzeten, da je zavračal vse, ki so ga ljubili. Nazadnje se je zagledal v svojo lastno podobo na vodni gladini, pri tem pa usihal in se spremenil v narciso. Slovensko ime za narciso je tudi ključavnica. Čebele so bile preveč pridne in so nabirale med tudi ob nedeljah, čeprav jim je Bog to prepovedal. Zato je med v cvetu narcise zaklenil.

Mandljevolistni mleček, Euphorbia amygdaloides

V Sloveniji je mandljevolistni mleček splošno razširjen. Mlečki imajo neizrazite cvetove. Socvetje se imenuje ciatij- ženski cvet je brez cvetnega odevala, obdaja ga pet prašnikov. Ciatij je zelen in majhen, da ga opraševalci opazijo je navadno podložen s podpornim listom. Več cvetov je združenih v navidezne kobule. Na Slovenskem poznamo nekaj čez trideset vrst mlečkov, med njimi tudi cipresasti mleček (Euphorbia cyparissias). Značilnost cipresastega mlečka so ozki iglicam podobni listi. Cveti slikovito, podporni listi so živo rumeni, socvetje daje videz kobula. Čebele privablja tudi z medičino, ki diši po medu. Ko rastlina odcveti se prebarva na rdeče in je zelo lepa okrasna rastlina.

Vijolica, Viola sp.

Na Slovenskem domuje triindvajset vrst divjih vijolic. Ne cvetijo vse vijoličasto in tudi dišijo ne vse. Med vrstami, ki dišijo je najbolj znana dišeča vijolica- Viola odorata.

Z vijolicami so si dodaten zaslužek nabirale kmetice na Goriškem in v Istri, ko so šopke vijolic prodajale v Trstu. Ko se je primorska z železnico povezala z Dunajem, pa so vijolice z Goriške prodajali na Dunaju. Vijolice so bile zelo všeč tudi Napoleonu in so tudi simbol njegove večne ljubezni do žene Jožefine.

Žafran, Crocus L.

Slovenski rek ˝drag kot žafran˝izvira iz dejstva, da so za en kilogram droge potrebovali do 200 000 cvetov pravega žafrana- Crocus sativus. V cvetovih so nabrali samo rdeče rumenooranžno obarvane brazde. To dragoceno drogo so uporabljalo kot barvilo jedi in oblačil, kot začimbo, kot dišavo. Pravi žafran je doma v Iranu, Kašmirju in Mali Aziji.

Naš pomladanski žafran je ena izmed najpogostejših vrst pri nas. Pri nas raste še nekaj vrst iz tega rodu: progasti žafran, beli žafran, Weldenov žafran. Nunka je eden izmed žafranov, ki pri nas segajo najvišje in lahko tudi najkasneje cvetijo. Je manjši od navadnega žafrana, pojavlja se v večjem številu, tako da še povsem rjave kotanje iz katerih je komaj skopnel sneg, zopet pobeli.

Žanjevec, Polygala chamaebuxus

Droben vednozelen polgrmiček, ki se velikokrat pojavlja na meliščih, senožetih, strmih suhih obronkih je žanjevec ali ramšela. Žanjevec ima bleščeče vednozelene liste, ki so dokaj usnjati. Cvetovi so dvospolni in somerni, kar pomeni da sta leva in desna polovica enaki. Čašnih listov je pet- dve čašni krili držita čolničasti venčni list. Cvetovi so lahko belo rumeni ali rdeče vijolični. Žanjevec je prilagojen zelo sušnim razmeram, močnemu sončnemu sevanju. Prav zato so listi debeli, usnjati in bleščeči. Čeprav je žanjevec zelo majhen in nizek polgrmiček je pravi stabilizator terena. Sklonite se k žanjevcu in cvetove povohajte- vonj nas nekoliko spominja na vijolice.

Spomladanska torilnica, Omphalodes verna

Južno od Alp so gozdovi lepši. V njih raste več cvetlic in te so lepše, mednje sodi tudi spomladanska torilnica. Videti je kot nizka spominčica z netipično velikimi cvetovi. Listi torilnice so pokriti s togimi dlačicami, podobno kot pljučnik, spominčica in gabez. Te rastline sodijo v družino srhkolistovk. Ljudsko ime: modre očke, mačje oči.

Črni trn, Prunus spinosa

Črni trn je eden prvih grmov, ki zacveti na sončnih pašnikih. S svojimi trni dobro kljubuje obžiranju divjadi in živine. Črni trn ni le rastlina gozdnega roba, je pravi pionir, ki prvi naseljuje odprte površine. Črni trn, sorodnik češnje in tudi drugih rožnic, so prav zaradi trdoživosti, zaradi počasne in nizke rasti včasih uporabljali za nizko rastoče podlage za cepljenje žlahtnejših sort. V naravi dozorijo jagode šele pozno jeseni, najboljši so šele, ko jih dobi prva slana. Plodovi, ki jim pravimo trnulje vsebujejo do 6% sladkorja, sadne kisline, malo vitamina C, čreslovine in pektinske snovi. Surovi plodovi so trpki, zato jih uporabljamo predvsem predelane: žele, marmelada, kompot, sok, celo vino in liker.

Navadni volčin, Daphne mezerum

Navadni volčin je grm, ki raste po gozdovih ali grmovnatih področjih. Olista se šele po cvetenju prijetno dišečih rožnatih cvetov, iz katerih nastanejo škrlatnordeči jagodasti plodovi, ki so kot vsa rastlina strupeni.

Pri nas je najbolj znamenit Blagajev volčin, imenovan tudi blagajka ali jožefica. Na Gori nad Polhovim Gradcem so ga odkrili leta 1837 in ga poimenovali po grofu Blagaju. Že naslednje leto ga je prišel gledat celo saški kralj Friderik Avgust II. Še isto leto je dal grof Blagay kralju v čast postaviti spomenik, ki še danes priča o visokem obisku. Domačini so pričeli rastlino imenovati kraljeva roža, nekateri so tudi preizkušali njen zdravilni učinek, kar pa se je večkrat izkazalo za usodno.

V gorskem svetu pa rasteta dišeči volčin in progasti volčin. Progasti volčin raste do 2000m visoko, pod rušjem in po gruščnatih tratah. Cvetovi so svetlo rožnati in komaj opazno progasti, iz cvetov se razvijejo oranžno rumene jagode.

Glog, Crataegus monogyna

Angleški pregovor pravi: »Ko odpadejo vsi plodovi, se razveselite gloga,« drugi pa:«Veliko gloga, veliko snega.« Pri nas poznamo glog kot zdravilno rastlino za srce. Plodovi pa so uporabni tudi za pripravo želeja, marmelade in celo vina. Pri nas sta uporabni dve vrsti gloga: navadni in enovrati. Sta grmaste rasti in zrasteta tudi 5 metrov visoko. Na vejah so več centimetrov dolgi trni. Številni cvetovi so majhni, beli in nameščeni v češuljah na koncu vej. Glog cveti maja, zori pa od konca septembra. Plodovi ostanejo na grmu še novembra, ko jih dobi prva slana so nekoliko okusnejši.

Glog raste v redkih gozdovih, ob poteh, ob mejah travnikov, med grmovjem, ob plotovih. Njegovo rastišče seže do 1500 metrov visoko. Obstajajo tudi gojene oblike z rožnatimi cvetovi. Jeseni je zelo lep pogled na številne škrlatne plodove gloga med barvajočimi se listi.

Za prehrano uporabljamo plodove, v zdravilne namene nabirajo še liste in cvetove. Glukozid oksiakantin v listih, cvetovih in plodovih deluje na srce, ga krepi in uravnava delovanje, zato je glog ena najbolj znanih zdravilnih rastlin za srce.

Rumeni dren, Cornus mas

Nekoč je prišel medved pod dren in se odločil, da bo kar pod njim počakal plodove. Ti pa so zoreli počasi in medved se je čakanja naveličal. Ves jezen je dren tako zdelal, da je še danes ves zvit in potlačen. Mogoče ima zaradi tega tako trd les. Ne pravimo kar tako »zdrav kot dren« ali »trden kot dren«, kadar hočemo poudariti človekovo življenjsko moč. Dren, kot enega naših najtrših lesov so uporabljali za zobe grabelj, za dele kmečkega orodja, otroci pa za loke, puščice in frače.

Dren je zanimiv tudi kot okrasna, hortikulturna rastlina, ker se da lepo obrezovati ga uporabljamo tudi za žive meje.

Rumeni dren je razraščen grm, ki zraste do 5 metrov visoko. Rumeni cvetovi se razvijejo pred olistanjem februarja ali marca, zato ime rumeni. Bleščeči plodovi ali drnulje so rdeči in zorijo avgusta. Plodovi vsebujejo precej sladkorjev, čreslovine in veliko vitamina C. Iz drnulj pripravimo odlično marmelado, kompot ali jih posušimo za čajne mešanice.

Šmarna hrušica, Amelanchier ovalis

Šmarna hrušica je grm, ki raste po sončnih, skalnih pobočjih in v svetlih gozdovih. Jajčasti in nazobčani listi so sprva belo volnati po spodnji strani. Po odcvetu pa postanejo zeleni. Beli cvetovi v kobulastih socvetjih imajo podolgovate in ozke cvetne liste, ki so pozunanji strani kuštravo dlakavi, na koncu pa rdečkasti. Koščičasti plodovi so drobni, hruškasti, temnomodri in so užitni. Nekoč so šmarno hrušico uporabljali kot podlago za cepljenje nizkih sadnih sort.

Spominčica, Myosotis sp

Proti koncu srednjega veka se je med ženskim svetom razširila vera, da tistih, ki nosijo pri sebi spominčico ljubimci ne pozabijo. Spominčica ima pri vseh narodih podoben pomen in jo tako tudi imenujejo- ne sme manjkati na čestitkah za valentinovo. Nežna modrina spominčice je gotovo prispevala k njenemu romantičnemu slovesu. Slovenska ljudska imena za spominčico so: potočnica, mačje oči, očnica, modri mrzličnik… V mesecu maju so gospodinje naredile majnik: v globok krožnik za juho so položile šope spominčic, tako da so se stebelca na sredini križala, ta stebelca so obtežili z lepim belim prodnikom in rastline zalili z vodo. Že isti ali naslednji dan so se rastline, ki so prej ležale na krožniku dvignile.

Botanično ime za rod spominčic se glasi Myosotis in pomeni v grščini mišje uho- mogoče zato, ker spada med srhkolistovke in so zeleni listi poraščeni z dlačicami.

Navadna kalužnica, Caltha palustris

Ljudska imena za kalužnico: jurek, jurjevka, roža sv. Jurija, studenčnik, vodna zlatica, žabjak…

Navadna kalužnica je ena izmed prvih zlatih cvetic, ki se razcveti pomladi. Ne spada zaman v družino zlatičevk. Njeno slovensko ime kalužnica prav dobro označuje njena rastišča. Te rastline se prav šopirijo ob povirjih ter jih lahko povsem prekrijejo s svojimi velikimi, srčasto jajčastimi do ledvičastimi bleščeče zelenimi listi. Kalužnice včasih zacvetijo že marca, vendar je njihov najbujnejši čas april, v višjih legah pa cvetijo še kasneje.

Čudovito rumeno barvo dajo kalužničnim cvetovom barvila, zaradi katerih je rumen in oranžen korenček. Kar ljudje vidimo kot enoten zlat cvet, je v očeh žuželk, ki zaznavajo UV svetlobo drugače. Sredica cveta znatno močneje vpije UV žarke, zato je temnejša in usmerja opraševalce do prašnikov in pestičev. Lahko pa se oprašuje tudi s pomočjo vode- pelodna zrna s pomočjo vode priplavajo do brazde na pestiču.

Nekoč so kmečke gospodinje barvale maslo, tako da so mu dodale nekaj listkov cvetnega odevala kalužnice. Kalužnica je strupena, vendar ne v količinah, ki so jih uporabljali za barvanje masla. Bolj tvegana je bila nemška navada, da so vkuhavali cvetne popke v kis in jih uporabljali kot kapre. S tako delikateso so si lahko neugodno pospešili prebavo. Bolj strupeni so listi- že dotikanje in nehoten stik s kalužničnim sokom, ko trgamo rastline, lahko povzroči mehurčkaste izpuščaje in kožna vnetja. Da do cvetlice ni dobro biti preveč zaupljiv, nam pove pašna živina, ki se jo izogiba.

Spomladanski svišč, Gentiana verna

Med prvimi pomladanskimi cveticami po grbinastih travnikih vzcveti spomladanski svišč. Modrocvetni spomladanski svišč ima podobno kot mnogo prvih rastlin, ki po dolgi zimi prikukajo na plan , mnogo imen: zaspanček, spanjščica, svedrc, Petrov ključek, jurček. Njegove modre cvetove so matere nekoč polagale otrokom pod vzglavje, da bi bolje spali.

Res se cvetovi sviščev odpirajo le v soncu in že rahla vlaga in oblačno vreme jih ponovno zapre.

Pomladanskemu svišču je podoben Triglavski svišč ( Gentiana terglouensis), ki ga je na pobočjih Triglava prvi odkril Baltazar Hacquet. Zraste od 3 do 6 cm visoko. Ima gosto olistane poganjke na katerih se razvijejo temno modri cvetovi. Raste po kamnitih tratah, drobnem grušču in skalnih razpokah alpskega pasu.

Pogačica, Trollius europaeus

Pogačica ali kraguljčki ima zlatorumene cvetove v obliki stisnjene krogle, kar vidimo so predvsem živo rumeni čašni listi- spada v družino zlatičevk. Raste po nekoliko vlažnih gorskih tratah. Večinoma nerazraslo steblo ima en cvet. Dlanasto deljeni spodnji listi so dolgopecljati. Raste od montanskega do subalpinskega pasu do 2000m visoko.

Alpski kosmatinec, Pulsatilla alpina

Alpski kosmatinec je ena prvih pomladanskih rastlin, ki raste po travnikih in pašnikih, med skalovjem in rušjem. Dlakavo steblo ima en sam do 5 cm velik bel cvet. Po zunanji strani je svileno dlakav in rahlo vijoličen ali modrikast. Po odcvetu imajo nastali plodovi močno podaljšane srebrnobelo dlakave vratove prvotnih pestičev- izgledajo kot kuštave srebrne glavice.

Med prvimi kosmatinci, ki zacvetijo pri nas je velikonočnica ( Pulsatilla grandis). Čeprav je pri nas najbolj poznana je ena izmed naših najredkejših vrst, zato jo uvrščamo na seznam ogroženih vrst. V naravi zacveti že pred veliko nočjo, običajno že proti koncu marca. Cvetovi so pokončni, veliki, škrlatno do modrovijolični in po zunanji strani povsem kosmati. Pri nas raste samo na Boču in na Ponikvi.

Rani mošnjak, Thlaspi praecox

Rani mošnjak raste na suhih, toplejših in razmeroma plitvih apnenčastih tleh. V Sloveniji je razširjen od nižin do subalpinskega pasu. Cveti od aprila do junija. Spada med križnice, kar opazimo po obliki cveta: čaša in venec sta štirilistna, cvetovi se zdužujejo v grozdasta socvetja. Plod je lušček, ozko narobe srčast.

Mračica, Globularia L.

Mračice so drobne rastline, ki jih prepoznamo po modrini cvetov. Mnogo cvetov je zduženih v kobulasto socvetje, ki spominja na gumb- po obliki cvetov in po njihovi nežni modrini jih zlahka spoznamo.

Najmanjša mračica, ki si izbira najbolj suha rastišča je srčastolistna mračica. Velikokrat raste na samih skalah ali pa jih v celoti prekriva. Zeleni listi so usnjati, temno zeleni, rahlo bleščeči in skoraj zimzeleni. Socvetja so glavičasta, široka največ 15mm, posamezen cvetni venec pa je dolg največ od 6 do 8 mm in je moder. Rastlina je prisotna od nižin do visokogorja. Značilna blazinasta rast je sploh značilnost visokogorskih vrst. Srčastolistna mračica izkorišča najbolj neobrasla mesta, recimo skale in suhe predele, kjer lahko preživi v konkurenci z drugimi rastlinami.

Čeprav so mračice drobne rastline, s svojo skromnostjo in tudi lepoto vedno pritegnejo. Zlepa ne najdemo tako nevsiljivih majhnih rastlin s čudovitimi modrimi cvetovi.

Šmarnica, Convallaria majalis

Ljudska imena: solzice, binkoštnica, jurjevka, kapljice, lepoduha…

Cvete maja po redkih gozdovih in livadah. Vodoravna korenika požene dva ovalna vzporedno žilnata lista in brezlistno steblo s 5 do 8 cvetovi. Snežno beli cvetovi s šestimi cvetnimi listi so zvončasti. Plod je kot droben grah debela škrlatna jagoda. Spada med lilijevke- angleži jo imenujejo Lily of the Valley. Mogoče je ravno zaradi čudovitih šmarnic za marsikoga maj najlepši mesec.

Kljub temu, da je šmarnica strupena je ena najstarejših rastlin ljudskega zdravilstva. V ljudskem zdravilstvu so uporabljali cvetno tinkturo proti živčni slabosti, božjasti, kapi in vodenici. Šmarnice nikakor ne smemo uporabljati kot zdravilno zelišče. Listi šmarnice so podobni listom čemaža, zaradi zamenjave je prišlo že do smrtnih primerov.

Šmarnica spada med zavarovane rastlinske vrste Slovenije, vendar ni prepovedano trganje nadzemnih delov, pač pa je prepovedano nabiranje semen in plodov. Najlepše je občudovati šmarnice v naravi.

Bezgova prstasta kukavica, Dactylorhiza sambucina

Ta kukavica, ki jo najdemo v svetlorumeni ali rdeči barvi raste po nižinskih in gorskih travnikih. Obe barvni obliki rasteta pomešani med seboj ali pa sta ločeni. Cvetovi rahlo dišijo po bezgu. Topi ali priostreni listi postajajo proti vrhu do 35 cm visokega stebla manjši in prehajajo v krovne liste. Cvete maja in junija.

Družina kukavičevk (Orchidaceae) obsega okoli 20 000 različnih vrst in podvrst, okoli 300 vrst raste v Evropi, v Sloveniji pa 78 vrst in podvrst- vendar število še ni dokončno, nekaj je tudi križancev.

Med cvetnicami so kukavičevke po raznolikosti v obliki in barvi cvetov gotovo na prvem mestu. Cvet kukavičevk je enosomeren in sestavljen iz šestih cvetnih listov, ki so razvrščeni v dveh vretencih: zunanjega vretenca treh listov ali sepal in notranjega vretenca treh listov ali petal, od katerih največjemu srednjemu listu pravimo medena ustna. Medena ustna je navadno podaljšana v ostrogo, v kateri so nektarne žleze.

Opraševanje poteka na poseben način. Ko se žuželka usede na medeno ustno in hoče priti do nektarja v ostrogi, zadene z glavo ob lepljivo ploščico polinarja, ta se prilepi nanjo in ga prenese na drug cvet- na lepljivo brazdo. Lepi čeveljc je naša edina orhideja, ki ima dva prašnika, vse druge naše vrste imajo samo en prašnik.

Pljučnik, Pulmonaria L.

Pljučnik je zelo zgodnja rastlina. Čeprav je njeno množično cvetenje v nižinah bolj vezano na april, je vedno nekaj rastlin, ki se zelo zgodaj prebudijo. Skozi listje se prebijejo prvi rdeče vijolični cvetovi. Ko je toplote več, se njihova barva spremeni in postanejo modri. V rožnatih in modrih cvetovih je eno in isto antociansko barvilo, ki se prebarva, ko se spremeni pH celičnega soka. Po oploditvi se spremeni iz kisle v bazično, rožnati cvetovi pomodrijo. Hkrati presahne proizvodnja medičine, zato se žuželke za modre cvetove manj zanimajo kot za rožnate.

V srednjem veku so ga v ljudskem zdravilstvu uporabljali za zdravljenje pljuč. Sicer nima zdravilnih lastnosti, lahko pa mlade zelene liste uživamo kot solato, če nas ne moti praskanje po grlu- pljučnik spada namreč med srhkolistnice.

Pripravila: Marija Zupanc, CŠOD Bohinj